
ΣΥΝΕΝΤΕΥΞΗ ΤΥΠΟΥ

Υπουργού ΠΕΧΩΔΕ κ. ΓΙΩΡΓΟΥ ΣΟΥΦΛΙΑ

Για το «Νέο Ρυθμιστικό Σχέδιο Αθήνας και Αττικής»
Αθήνα, 13  Απριλίου 2009 

ΣΥΝΕΝΤΕΥΞΗ ΤΥΠΟΥ

Υπουργού ΠΕΧΩΔΕ κ. ΓΙΩΡΓΟΥ ΣΟΥΦΛΙΑ

Για το  «Νέο Ρυθμιστικό Σχέδιο Αθήνας και Αττικής»
Κυρίες και κύριοι,

Σήμερα θα σας παρουσιάσω το Σχέδιο Νόμου για το Νέο Ρυθμιστικό Σχέδιο Αθήνας-Αττικής το οποίο και δίδεται για δημόσια διαβούλευση. 

Το Νέο Ρυθμιστικό Σχέδιο συνιστά ένα πλαίσιο συνολικής στρατηγικής για τη βιώσιμη ανάπτυξη της Αθήνας και της Αττικής τα προσεχή 20 έτη. Παρουσιάζει ένα «νέο Αθηναϊκό όραμα», διατυπώνοντας τις σχέσεις μεταξύ των οικονομικών, χωρικών, περιβαλλοντικών και κοινωνικών παραμέτρων με μία ολοκληρωμένη και ευέλικτη προσέγγιση.

Από την πρώτη στιγμή που ανέλαβα το Υπουργείο, είχα τονίσει ότι θα μιλήσουμε με έργα και όχι με λόγια. Και το σημαντικότερο έργο, η σπουδαιότερη μεταρρύθμιση, είναι ότι δίνουμε στην πατρίδα μας τα απαραίτητα εργαλεία στα οποία βασίζεται η περιβαλλοντική πολιτική και η βιώσιμη ανάπτυξη. Για να ξέρει ο καθένας τι μπορεί να κάνει και πού.

Σας υπενθυμίζω ότι θεσπίσαμε για πρώτη φορά Εθνικό Χωροταξικό Σχεδιασμό και θέσαμε σε νέες βάσεις το Κτηματολόγιο το οποίο προχωράει πλέον πολύ πιο γρήγορα και πιο κοινωνικά δίκαια. Τώρα κάνουμε μια μεγάλη τομή για την ευρύτερη περιοχή της πρωτεύουσας με το Νέο Ρυθμιστικό Σχέδιο Αθήνας-Αττικής. Και αντίστοιχη σημαντική τομή θα γίνει και στη συμπρωτεύουσα, με το Νέο Ρυθμιστικό Σχέδιο Θεσσαλονίκης, όπως και σε άλλες 5 μεγάλες πόλεις της χώρας: Ηράκλειο, Πάτρα, Ιωάννινα, Λάρισα και Βόλο στις οποίες οι μελέτες βρίσκονται σε εξέλιξη.

Το νέο Ρυθμιστικό είναι ένα σύγχρονο εργαλείο που συνδυάζει τρεις  συνιστώσες:

· τον κλασικό ρυθμιστικό σχεδιασμό (δηλαδή τον στρατηγικό πολεοδομικό σχεδιασμό), 

· το στρατηγικό περιβαλλοντικό σχεδιασμό

· και τον περιφερειακό χωροταξικό σχεδιασμό και προγραμματισμό. 

Δημιουργούμε ουσιαστικά ένα πλαίσιο βιώσιμης ανάπτυξης για την Αττική, στο οποίο εντάσσονται όλα τα επιμέρους χωρικά και τομεακά πλαίσια ανάπτυξης. Αν θέλετε να το δούμε καθαρά πρακτικά, το νέο Ρυθμιστικό Σχέδιο Αθήνας-Αττικής αποτελεί τη βάση αναφοράς για το συντονισμό και την εναρμόνιση όλων: των επιμέρους πολιτικών, προγραμμάτων και επενδυτικών σχεδίων του Κράτους, των δημοσίων οργανισμών, των Οργανισμών Τοπικής Αυτοδιοίκησης πρώτου και δεύτερου βαθμού και του ιδιωτικού τομέα στην Αττική. Επίσης, παρέχει το πλαίσιο για την εξειδίκευση του σχεδιασμού σε μικρότερες χωρικές κλίμακες, όπως είναι η διαδημοτική και η δημοτική κλίμακα.

Οι βασικές επιδιώξεις του Νέου Ρυθμιστικού Σχεδίου Αθήνας-Αττικής είναι τρεις:

Πρώτον. Η βιώσιμη χωρική ανάπτυξη, η συνετή διαχείριση και προστασία των φυσικών πόρων, του περιβάλλοντος και της πολιτιστικής μας κληρονομιάς. Θέλουμε να φτιάξουμε μία οικολογικά συνειδητοποιημένη και βιώσιμη πόλη.
Δεύτερον. Η ισόρροπη οικονομική ανάπτυξη, η βελτίωση της ανταγωνιστικότητας και η ενίσχυση του διεθνούς ρόλου της Αθήνας- Αττικής. Θέλουμε να φτιάξουμε μια δυναμική, ανταγωνιστική και εξωστρεφή Μητρόπολη.
Και τρίτον. Η βελτίωση της ποιότητας ζωής για όλους τους κατοίκους, η κοινωνική και χωρική εξισορρόπηση στην κατανομή των πόρων και των ωφελειών από την ανάπτυξη και η διασφάλιση της οικονομικής και κοινωνικής συνοχής. Θέλουμε να φτιάξουμε μια συνεκτική και φιλική προς την κοινωνία πόλη.

Το Νέο Ρυθμιστικό Σχέδιο Αθήνας-Αττικής θέτει πιο εξειδικευμένους στόχους, με κατευθύνσεις και δράσεις για:

· τη σημαντική ενίσχυση της προστασίας του φυσικού περιβάλλοντος,

· τη διαφύλαξη της πολιτιστικής μας κληρονομιάς και την ανάδειξη της σύγχρονης πολιτιστικής ταυτότητας της πόλης,

· την ενίσχυση της χωρικής συνεργασίας,

· την ενίσχυση ενός πολυκεντρικού συστήματος αστικής ανάπτυξης, ενώ παράλληλα ο στόχος είναι η αστική ανάπτυξη να γίνεται σε πολεοδομημένη γη,

· την ποιοτική αναβάθμιση, τον εκσυγχρονισμό της παραγωγικής βάσης της Αττικής και την υποστήριξη μετεγκατάστασης βιομηχανικών μονάδων από το μητροπολιτικό κέντρο προς την περιφέρεια

· και την ολοκλήρωση των απαραίτητων έργων συγκοινωνιακής υποδομής και την οργάνωση ενός, φιλικού προς το περιβάλλον, ολοκληρωμένου συστήματος μεταφορών.

Ιδιαίτερα για την εσωτερική οικιστική οργάνωση της μητροπολιτικής περιφέρειας, η προώθηση των στόχων που έχουν προαναφερθεί καθώς και η αντιμετώπιση συσσωρευμένων από παλαιότερα προβλημάτων επιβάλλουν τη στροφή προς ένα νέο πρότυπο βιώσιμης οικιστικής ανάπτυξης. Βασικές μας επιλογές, στο πλαίσιο αυτό, είναι:

· Η ανάσχεση της διάχυτης αστικοποίησης της υπαίθρου και η αποτελεσματική προστασία των ευαίσθητων οικοσυστημάτων και βιότοπων αλλά, επίσης, της γεωργικής γης, της δασικής γης και του τοπίου.

· Η μετακίνηση από το παραδοσιακό μεταπολεμικό μοντέλο οικιστικής ανάπτυξης που βασίστηκε στη διάχυτη δόμηση και την εκτατική οικιστική ανάπτυξη, σε ένα μοντέλο σύμφωνο με την αρχή της «συμπαγούς πόλης» που περιλαμβάνεται στις κατευθύνσεις της ευρωπαϊκής χωροταξικής πολιτικής.

· Η υιοθέτηση ενός προτύπου οικιστικής ανάπτυξης στο πλαίσιο του οποίου η οικιστική ανάπτυξη (πρώτη και δεύτερη κατοικία) διοχετεύεται στους υφιστάμενους οικισμούς και πόλεις, καθώς και σε περιορισμένες επεκτάσεις των σχεδίων πόλης ή νέες αναπτύξεις ενώ ταυτόχρον αποθαρύνεται η διάχυση της αστικοποίησης στον εξωαστικό χώρο. 

Παράλληλα, δημιουργείται Ειδική Υπηρεσία αντιμετώπισης των αυθαιρέτων, χωρίς να παύσουν οι προβλεπόμενες από τη Νομοθεσία σχετικές αρμοδιότητες των Νομαρχιών. Όπως ξέρετε η αρμοδιότητα για τα αυθαίρετα δεν ανήκει στο ΥΠΕΧΩΔΕ αλλά στις Νομαρχίες που εποπτεύονται από το Υπουργείο Εσωτερικών.

Με τη μεταρρύθμιση της Πολεοδομικής Νομοθεσίας προβλέπεται επιτάχυνση στη διαδικασία ένταξης σε Σχέδιο Πόλης των προς πολεοδόμηση εκτάσεων

·  Η αντιμετώπιση συσσωρευμένων προβλημάτων σε κρίσιμα πεδία, όπως η κυκλοφορία, η στάθμευση, η ρύθμιση των χρήσεων γης, οι κατά τόπους υπερβολικές πυκνότητες και πολύ υψηλοί Συντελεστές Δόμησης, η έλλειψη ελεύθερων χώρων και η εικόνα της πόλης.

Σε αντίθεση με άλλα σημαντικά θέματα, όπως για παράδειγμα το Εθνικό Χωροταξικό, εδώ υπήρχε μια ουσιαστική βάση πάνω στην οποία δουλέψαμε τα τελευταία χρόνια. Δεν ξεκινήσαμε από το μηδέν.

Η πρώτη θεσμοθετημένη προσέγγιση στον Μητροπολιτικό Σχεδιασμό της Αθήνας και της Αττικής ήταν το «Ρυθμιστικό Σχέδιο και το Πρόγραμμα Προστασίας Περιβάλλοντος της ευρύτερης περιοχής της Αθήνας» με τον Ν. 1515/85. 

Όμως, ήδη από τα μέσα της 10ετίας του ’90 διεφάνη η σκοπιμότητα της αναθεώρησης του για να προσαρμοσθεί ο σχεδιασμός στις νέες συνθήκες που διαμορφώθηκαν σε εθνικό και διεθνές επίπεδο. Σήμερα πλέον, κρίνεται απ’ όλους ως απολύτως αναγκαία η θέσπιση ενός νέου Ρυθμιστικού Σχεδίου. 

Στην περίοδο αυτή υπήρξαν σημαντικές αλλαγές, όχι μόνον ποσοτικού αλλά και ποιοτικού χαρακτήρα. Επιπλέον, απαιτείται η εναρμόνιση με τις νεότερες πολιτικές σχεδιασμού που απορρέουν από διεθνείς συνθήκες και από τον διεθνή και ευρωπαϊκό προβληματισμό σε θέματα περιβάλλοντος και περιφερειακής χωροταξικής πολιτικής (Αειφόρος Ανάπτυξη, Ευρωχωροταξικό κλπ). Και βέβαια, πρέπει να δοθεί έμφαση σε τομείς όπως ο προσδιορισμός του επιθυμητού ρόλου της Πρωτεύουσας σε εθνικό και σε διεθνές επίπεδο, στους οποίους η αντιμετώπιση από το ισχύον Ρυθμιστικό είναι ανεπαρκής.

Τι μπορεί και πρέπει να γίνει σήμερα λοιπόν; Βασικό ζητούμενο είναι η βιώσιμη ανάπτυξη  σε αρμονία με το διεθνή ρόλο της Αθήνας ως Μητροπολιτική περιοχή της Ευρώπης. 

Βασικός άξονας σε αυτή την προσπάθεια είναι η αξιοποίηση του συγκριτικού πλεονεκτήματος της Αττικής και των ευκαιριών που η ολυμπιακή προετοιμασία απέδωσε σε υποδομές καθώς και η διαμόρφωση πόλων αναφοράς.

Με χρονικό ορίζοντα την επόμενη 20ετία, πρέπει να δούμε τη Μητρόπολη της Αθήνας από άλλη σκοπιά, με προτεραιότητες: 

· την προστασία του περιβάλλοντος,

· την αναβάθμιση του Δημόσιου χώρου και του Αστικού Τοπίου, 

· την οργάνωση δικτύου ελεύθερων χώρων, 

· την οργάνωση και ανασυγκρότηση του οικιστικού δικτύου, 

· την οργάνωση υποδοχέων και πόλων ανάπτυξης, 

· την προστασία του εξωαστικού χώρου από ανεξέλεγκτη οικιστική εξάπλωση, με τον εντοπισμό και την αξιοποίηση των «ανενεργών κελύφων» του αστικού χώρου (όπως π.χ. Ελαιώνας). 

Επίσης, δίνεται πλέον ιδιαίτερη σημασία στη συμμετοχή του πολίτη και του ιδιωτικού τομέα στην προσπάθεια ανασυγκρότησης και αναβάθμισης των δημόσιων χώρων. Έργο το οποίο ως τώρα αυτό αντιμετωπιζόταν αποκλειστικά από το Δημόσιο τομέα.

Ταυτόχρονα, καθορίζονται και τα προγραμματικά σχέδια υλοποίησης του νέου Ρυθμιστικού Σχεδίου, υπό μορφή επιχειρηματικών προγραμμάτων που θα βοηθήσουν στην κατεύθυνση της πλήρους αξιοποίησης και ανάδειξης των συγκριτικών πλεονεκτημάτων της πόλης, με ταυτόχρονη προστασία των ευαίσθητων φυσικών και πολιτιστικών της πόρων. 

Έτσι, το Σχέδιο κινείται σε 2 επίπεδα:

· Στο 1ο επίπεδο (Χάρτης: «Στρατηγικός Χάρτης») διατυπώνει γενικούς και ειδικούς στόχους και στρατηγικές κατευθύνσεις, που θα αποτελέσουν το κατευθυντήριο πλαίσιο για την ανάπτυξη ολόκληρης της Περιφέρειας Αττικής

· Στο 2ο επίπεδο (Χάρτης: «Δομικό Σχέδιο Χωρικής Οργάνωσης») προτείνει ένα πλέγμα ειδικότερων κατευθύνσεων χωρικού και τομεακού σχεδιασμού, μέτρων και δράσεων, για την υλοποίησή του.

Ας δούμε όμως και πιο συγκεκριμένα, τι αλλάζει στον ευρύτερο χώρο της Αττικής με το νέο Ρυθμιστικό Σχέδιο. Όσο γίνεται πιο συνοπτικά, βέβαια, γιατί όπως αντιλαμβάνεστε ο όγκος των ρυθμίσεων είναι πολύ μεγάλος. Θα πάρετε, άλλωστε, και το ολοκληρωμένο Σχέδιο Νόμου, όπου θα τα δείτε όλα αναλυτικά.

Με το νέο Ρυθμιστικό Σχέδιο, οργανώνουμε τη ζωή και τη βιώσιμη ανάπτυξη στην Αττική για τα επόμενα τουλάχιστον 20 χρόνια, πάνω σε επτά θεμελιώδεις άξονες, επτά καίριες αλλαγές.

Πρώτος άξονας. Ενισχύουμε την προστασία του φυσικού περιβάλλοντος (αστικού και περιαστικού). (Χάρτης: «Φυσικό Περιβάλλον»)
· Προστατεύονται και αναβαθμίζονται οι φυσικοί πόροι της Αττικής: Προωθούνται παρεμβάσεις για τους ορεινούς όγκους, τα τοπία, τις περιβαλλοντικά ευαίσθητες περιοχές, τα ρέματα και τις ακτές. 

Με την ευκαιρία θα πρέπει να κάνω μία παρένθεση για το θέμα της τροποποίησης του Π.Δ. Υμηττού που πολύ σύντομα ολοκληρώνεται το τελικό Σχέδιο. Επειδή πολλά γράφονται για το θέμα των αναψυκτηρίων, σας ενημερώνω ότι θα προβλέπεται μέχρι 9 Δημοτικά αναψυκτήρια στο σύνολο του Ορεινού Όγκου, επιφανείας το καθένα μέχρι 100 τμ., σε συγκεκριμένες θέσεις και με αρχιτεκτονικά χαρακτηριστικά που να ταιριάζουν στο ιδιαίτερο περιβάλλον του κάθε χώρου. 

Δύο από αυτά ήδη υπάρχουν (στο Σκοπευτήριο του Βύρωνα και στην Πηγή Καλοπούλας στην Καισσαριανή). Δύο ήδη μελετώνται και προτείνονται από τους αντίστοιχους Δήμους στις θέσεις Κουτούκι στην Παιανία και στο θεατράκι μέσα στο παλιό Λατομείο της Βάρης. Δίνεται η δυνατότητα να γίνουν άλλα 5 Δημοτικά αναψυκτήρια σε χώρους συγκεκριμένους που προσδιορίζονται από τη μελέτη του Οργανισμού Αθήνας ως «Είσοδοι-Πύλες» στο Περιαστικό Πάρκο. Συγκεκριμένα στις θέσεις «Προφήτης Ηλίας» στο Κορωπί, κοντά στο Tennis Club του Δήμου Παπάγου, στο θεατράκι της Αργυρούπολης και στη θέση «Κρεμαστός Λαγός» στη Γλυφάδα και στην Ηλιούπολη.
· Λαμβάνονται μέτρα για τη μείωση της ατμοσφαιρικής ρύπανσης και του θορύβου και την προστασία των εδαφικών και των υδάτινων πόρων.

· Αυξάνεται σημαντικά η επιφάνεια του αστικού πρασίνου στην Αττική, ενώ δημιουργούνται χώροι πρασίνου μητροπολιτικής κλίμακας (π.χ. του παλαιού αεροδρομίου στο Ελληνικό, στο Γουδή, στον Ελαιώνα).

· Εντάσσονται σε ενιαία δίκτυα οι περιοχές πρασίνου εντός και εκτός του Λεκανοπεδίου, με βασικό κορμό το Τόξο Πρασίνου, που ξεκινάει από τον Κορινθιακό Κόλπο και καταλήγει στο Νότιο Ευβοϊκό.

· Προωθούνται δράσεις για την αναζωογόνηση υποβαθμισμένων περιοχών εντός και εκτός του Λεκανοπεδίου, με γνώμονα της βελτίωση της ποιότητας ζωής των κατοίκων.

· Περιορίζεται δραστικά η οικιστική εξάπλωση και η άναρχη αστικοποίηση της περιφερειακής ενδοχώρας. 
· Αντιμετωπίζεται το πρόβλημα της διαχείρισης των στερεών αποβλήτων με βιώσιμες μεθόδους και μακροχρόνιο σχεδιασμό. 
· Μειώνεται η κατανάλωση ενέργειας και διαφοροποιούνται οι μέθοδοι παραγωγής της στην Μητροπολιτική περιφέρεια με χρήση μεθόδων που έχουν μικρότερες περιβαλλοντικές επιπτώσεις. Στο πλαίσιο αυτού του στόχου, ο σχεδιασμός κανονισμών για οικολογικά κτίρια αποτελεί σημαντική συνεισφορά.
· Καθιερώνεται η βιώσιμη κινητικότητα ως βασική αρχή για όλες τις μετακινήσεις στην Πόλη.
· Και συνολικά, προωθείται ένα νέο μοντέλο οικολογικά υπεύθυνης (και συνειδητοποιημένης) πόλης.
Εδώ θα ήθελα να σταθώ λίγο και να πω ότι η περιβαλλοντική προβληματική μας βασίζεται στις αρχές της βιώσιμης ανάπτυξης. Αυτό συνεπάγεται την παράλληλη επιδίωξη της προστασίας του περιβάλλοντος, της οικονομικής ανάπτυξης και της κοινωνικής συνοχής, μέσω ενός συνόλου μέτρων που ενσωματώνουν και τις τρεις επιδιώξεις.
Δεύτερος άξονας. Προωθούμε ένα πολυκεντρικό πρότυπο αστικής ανάπτυξης και, παράλληλα, περιορίζουμε την αστική εξάπλωση. (Χάρτης: «Οικιστικό Δίκτυο»)
· Οι Δήμοι της Αττικής εντάσσονται σε νέες χωρικές ενότητες και υποενότητες, βάσει της κοινής τους φυσιογνωμίας και χαρακτηριστικών, για τη διευκόλυνση της εξειδίκευσης των αναπτυξιακών και χωρικών πολιτικών και την υλοποίηση διαδημοτικών δράσεων. Συγκεκριμένα δημιουργούνται οι εξής 6 ενότητες:

· Μητροπολιτικό Συγκρότημα Αθήνας-Πειραιά: Παραμένει κύρια περιοχή συγκέντρωσης πληθυσμού και δραστηριοτήτων. Βασική προτεραιότητα η ανασυγκρότηση του παλιού αστικού ιστού. (Χάρτης: «Μητροπολιτικό Κέντρο Αθήνας»)
· Ανατολική Αττική  - Μεσόγεια: Βασική πύλη εισόδου από αέρος. Έμφαση στην προώθηση υψηλού επιπέδου οικονομικών και κοινωνικών λειτουργιών, με παράλληλη διασφάλιση του περιβάλλοντος χώρου.

· Νοτιοανατολική Αττική - Λαυρεωτική: Αποκτά ρόλο φυσικού αποθέματος και υποδοχής δραστηριοτήτων κατοικίας, ιδίως στο εσωτερικό των υφιστάμενων οικισμών, και αναψυχής. Ιδιαίτερη έμφαση στην αξιοποίηση πολιτιστικών πόρων διεθνούς εμβέλειας.

· Βόρεια Αττική: Επίσης αποκτά ρόλο φυσικού αποθέματος της Αθήνας, γι’ αυτό και λαμβάνονται ισχυρά μέτρα προστασίας των φυσικών, παράκτιων και εκτός σχεδίου περιοχών.

· Δυτική Αττική: Απόθεμα γης για τη μελλοντική εσωτερική αποκέντρωση. Περιβαλλοντική και γενικότερη αναβάθμιση και οργάνωση των παραγωγικών δραστηριοτήτων της περιοχής.

· Νησιωτικό τμήμα: Περιοχές ήπιας ανάπτυξης, με σεβασμό στο περιβάλλον, τις ακτές και τη νησιωτική παράδοση.

· Περιορίζεται η απρογραμμάτιστη αστική εξάπλωση στην ύπαιθρο και επιδιώκεται το σύνολο της αστικής ανάπτυξης να λαμβάνει χώρα σε πολεοδομημένη γη. Συγκεκριμένα, καθορίζονται οι περιοχές που είναι για άμεση πολεοδόμηση, οι περιοχές που αποτελούν απόθεμα για τις επόμενες γενιές και οι περιοχές που είναι απολύτου προστασίας.

· Προωθείται η δημιουργία ενός ολοκληρωμένου δικτύου οικισμών, με τον καθορισμό των μεταξύ τους εξαρτήσεων και των περιοχών επιρροής τους για την καλύτερη κατανομή των απαιτούμενων εξυπηρετήσεων και υπηρεσιών διαδημοτικού χαρακτήρα.

· Βελτιώνεται η προσπελασιμότητα μεταξύ των οικισμών με έμφαση στα Μέσα Μαζικής Μεταφοράς.

· Προωθούνται προγράμματα αναπλάσεων αστικών περιοχών με έντονα προβλήματα ή ενδιαφέροντα χαρακτηριστικά που χρήζουν προστασίας και ανάδειξης.

· Προωθείται η επανένταξη της κατοικίας στις περιοχές του κέντρου και επιστρέφει σε περιοχές από όπου είχε εκδιωχθεί λόγω ασυμβατότητας χρήσεων και υποβάθμισης της ποιότητας του δομημένου περιβάλλοντος. 

Τρίτος άξονας. Αναβαθμίζουμε και εκσυγχρονίζουμε την παραγωγική βάση της Αττικής, για την ανάδειξή της σε οικονομικό κέντρο διεθνούς κύρους.

· Διαμορφώνονται οι κατευθύνσεις για την ενίσχυση και εδραίωση του ρόλου της Αθήνας ως «πόλη-πύλη», ως «Μητροπολιτικός πόλος της Ν.Α. Ζώνης της Ε.Ε.» και ως «Επιχειρησιακός σύνδεσμος της Ε.Ε.» με τη Μέση Ανατολή, από κοινού με τη Θεσσαλονίκη, τα Βαλκάνια και τις χώρες του Εύξεινου Πόντου. (Χάρτης: «Η Αθήνα στον Διεθνή Χώρο»)
· Ενισχύονται οι παράμετροι που αναδεικνύουν την ελκυστικότητα της Αττικής ως κέντρου παροχής προηγμένων υπηρεσιών σε δυναμικούς και υπερεθνικής σημασίας κλάδους –όπως είναι η έρευνα και η τεχνολογία, η υγεία, η εκπαίδευση, ο αθλητισμός και οι διαμεταφορές. 

· Αναδεικνύεται περαιτέρω ο ρόλος της Αττικής ως διεθνούς πολιτιστικής Μητρόπολης και σημαντικού, τουριστικού προορισμού.

· Διαμορφώνεται ένα πλέγμα στρατηγικών αναπτυξιακών αξόνων και πόλων εντός της Αττικής, που εκτείνεται σε όλες τις χωρικές της ενότητες και αποτελεί το βασικό πλαίσιο για τη χωρική διάρθρωση των παραγωγικών της δραστηριοτήτων. (Χάρτης: «Στρατηγικοί Άξονες και Πόλοι Ανάπτυξης»)
· Προωθούνται οργανωμένες παρεμβάσεις μητροπολιτικής εμβέλειας και μεγάλα έργα υποδομής για την ενίσχυση του πλέγματος των στρατηγικών αναπτυξιακών αξόνων και πόλων.

· Διαμορφώνεται μια νέα αναπτυξιακή στρατηγική, που θα προάγει τη συνεργασία του Δημόσιου με τον Ιδιωτικό τομέα και θα βελτιώσει την ανταγωνιστικότητα της Αθήνας με την δημιουργία ενός δικτύου περιφερειακής εμβέλειας παραγωγικών, οικονομικών και τεχνολογικών ζωνών (Ζωνών Υψηλής Τεχνολογίας). (Χάρτης: «Αναπτυξιακές Δραστηριότητες»)
· Εμπλουτίζονται και οργανώνονται οι υπάρχοντες και οι προγραμματιζόμενοι αναπτυξιακοί υποδοχείς, για την υποδοχή σε αυτούς επιχειρηματικών δραστηριοτήτων (π.χ. επιχειρηματικά, βιομηχανικά και εμπορευματικά κέντρα).

· Αναπτύσσονται οικονομικές δραστηριότητες και αγορές αιχμής που αξιοποιούν καθ’ όλη την διάρκεια του έτους τα συγκριτικά πλεονεκτήματα της Αττικής, όπως τουρισμός πολιτιστικός, αρχαιολογικός, υγείας, οικολογικός, αθλητικός, συνεδριακός, εκπαιδευτικός και επιχειρηματικός.
· Αναβαθμίζονται οι διεθνείς πύλες (λιμάνια και αεροδρόμια) του Μητροπολιτικού Συγκροτήματος και βελτιώνεται η προσπελασιμότητά τους. Ιδιαίτερα επισημαίνω την αστική αναζωογόνηση της ευρύτερης περιοχής του Λιμένα του Πειραιά (που είναι η Νότια Πύλη Μητροπολιτικού Συγκροτήματος).
· Υποστηρίζονται και εξομαλύνονται οι τάσεις μετεγκατάστασης των βιομηχανικών μονάδων από τις κεντρικές ζώνες του Μητροπολιτικού συγκροτήματος στην Περιφέρειά του, με την οργάνωση των υποδοχέων εγκατάστασής τους.
· Αξιοποιείται οργανωμένα η αποδεδειγμένη ικανότητα υποδοχής και οργάνωσης μεγάλων γεγονότων διεθνούς εμβέλειας.
· Λαμβάνεται μέριμνα για την αποκέντρωση των δραστηριοτήτων, των οποίων ο τόπος εγκατάστασης δεν συνδέεται με λειτουργίες και υπηρεσίες που απορρέουν από το ρόλο της Αθήνας ως Πρωτεύουσας. 
Τέταρτος άξονας. Ενισχύουμε την κοινωνική συνοχή της πόλης.

Η ανάπτυξη της Μητρόπολης της Αθήνας συνοδεύθηκε με την παράλληλη ανάπτυξη κοινωνικής και οικονομικής πολυμορφίας, πολύ δε περισσότερο με το μεταναστευτικό ρεύμα των τελευταίων δύο δεκαετιών. Με δεδομένα τα παραπάνω:

· Προωθείται ένα βιώσιμο μείγμα συμβατών χρήσεων με στόχο την αποτροπή αποκλεισμένων μονοχρηστικών περιοχών.
· Προωθείται, ένα πολυκεντρικό μοντέλο στον αστικό χώρο, λαμβάνοντας υπόψη την αρχή της «Συμπαγούς πόλης». 
· Οργανώνονται και εμπλουτίζονται ο κοινωνικός εξοπλισμός και οι υποδομές με ισόρροπο τρόπο σε όλο τον αστικό χώρο του Μητροπολιτικού συγκροτήματος. (Χάρτης: «Διοικητική και Κοινωνική Υποδομή»)
· Βελτιώνονται σημαντικά τα δημόσια μέσα και δίκτυα μεταφοράς. (Σε αυτό το σημείο θα αναφερθώ πιο αναλυτικά σε λίγο).
· Βασική κατεύθυνση, η οποία περιλαμβάνεται και στο Εθνικό Χωροταξικό, είναι η προώθηση της Μητροπολιτικής Διακυβέρνησης ως μέσο ικανοποιητικής διαχείρισης του Μητροπολιτικού χώρου και ως φορέας με υπηρεσίες που προάγουν την κοινωνική συνοχή και τις συμμετοχικές διαδικασίες.
· Προωθούνται ο κυβερνοχώρος και οι σχετικές χρήσεις του διαδικτύου ως μέσο για την επίτευξη κοινωνικοοικονομικών και περιβαλλοντικών στόχων.
Πέμπτος άξονας. Αναδεικνύουμε την ιστορική και πολιτιστική  ταυτότητα της Αττικής. Προωθούμε την εικόνα της ως σύγχρονης πολιτιστικής Μητρόπολης διεθνούς ακτινοβολίας. (Χάρτης: «Ιστορικό-Πολιτιστικό Περιβάλλον»)
· Εφαρμόζονται προγράμματα αναπλάσεων στα ιστορικά κέντρα των Δήμων της Αττικής, στους παραδοσιακούς της οικισμούς και στις περιοχές που διατηρούνται σύνολα με ιδιαίτερα πολεοδομικά και αρχιτεκτονικά χαρακτηριστικά. 

· Προστατεύονται και αναδεικνύονται αρχαιολογικοί χώροι, μνημεία, διατηρητέα κτίρια και άλλα σημεία ιστορικού και πολιτιστικού ενδιαφέροντος.

· Ολοκληρώνεται και επεκτείνεται το πρόγραμμα «Ενοποίησης Αρχαιολογικών Χώρων», καλύπτοντας το σύνολο του Μητροπολιτικού συγκροτήματος με τη δημιουργία ενός εκτεταμένου δικτύου πεζοδρόμων και τον εμπλουτισμό και αναβάθμιση του αστικού περιβάλλοντος κατά μήκος αυτού του δικτύου.

· Εντάσσονται σε ενιαίο πολιτιστικό δίκτυο οι περιοχές και τα σημεία ιστορικού και πολιτιστικού ενδιαφέροντος της Αττικής. Βασικοί άξονες είναι ο Μεγάλος Περίπατος της Αθήνας και του Πειραιά, που ξεκινάει από το ιστορικό κέντρο της Αθήνας και μέσω της Συγγρού και της Πειραιώς καταλήγει στη θάλασσα, καθώς επίσης και οι ιστορικές διαδρομές εκτός του Λεκανοπεδίου. Το πολιτιστικό δίκτυο λειτουργεί συμπληρωματικά με το δίκτυο πρασίνου της Αττικής.

· Ενισχύεται η ελκυστικότητα της Αττικής, μέσω της αναβάθμισης των υφιστάμενων, αλλά και της δημιουργίας νέων πολιτιστικών, αθλητικών και συναφών θεσμών και εκδηλώσεων ευρωπαϊκής ή και παγκόσμιας εμβέλειας, σε συνδυασμό με τη βέλτιστη αξιοποίηση των υπαρχόντων υποδομών και τον εμπλουτισμό τους με σύγχρονες εγκαταστάσεις σχετικών δραστηριοτήτων. (Χάρτης: «Μητροπολιτικές Παρεμβάσεις»)
· Προωθούνται, όπως ήδη σας είπα, ειδικές τουριστικές δραστηριότητες που συνάδουν με το Μητροπολιτικό χώρο (αστικός τουρισμός), αξιοποιώντας και προβάλλοντας την πολιτιστική κληρονομιά της Αθήνας.

Έκτος άξονας. Ολοκληρώνουμε την οργάνωση  ενός φιλικού προς το περιβάλλον συστήματος μεταφορών στην Αττική. (Χάρτης: «Υποδομές»)
· Αναβαθμίζονται και οργανώνονται σε ενιαία βάση τα Μέσα Μαζικής Μεταφοράς, με κορμό τους το Μετρό, το οποίο πρέπει να επεκταθεί, ώστε να καλύπτει το Λεκανοπέδιο και μαζί με τον Προαστιακό το σύνολο της ευρύτερης μητροπολιτικής περιοχής. Συγκεκριμένα, επεκτείνεται το Μετρό ώστε να καλύπτει πλέον το 85% της ευρύτερης περιοχής του Λεκανοπεδίου με ένα δίκτυο 8 γραμμών συνολικού μήκους 220 χλμ, και 200 σταθμών.  

Βέβαια όλες οι γραμμές αυτές δεν μπορούν να υλοποιηθούν μέσα σε 20 χρόνια αλλά το σχέδιο αυτό αποτελεί μια ολοκληρωμένη μελέτη των αναγκών για Μετρό στο Λεκανοπέδιο. Με τη σταδιακή υλοποίηση των νέων επεκτάσεων και γραμμών το Μετρό θα πηγαίνει από το Κερατσίνι και τον Πειραιά έως την Κηφισιά και τη Νέα Ερυθραία (Γ1-ΗΣΑΠ), από το Ζεφύρι και το Περιστέρι έως το Ελληνικό και τη Γλυφάδα (Γ2), από το Αεροδρόμιο και τη Μεσογείων έως το Αιγάλεω και τον Πειραιά (Γ3), από την Πετρούπολη και το Γαλάτσι μέσω του Πανεπιστημίου έως το Μαρούσι και τη Λυκόβρυση (Γ4 – Γραμμή U) όπως αποτυπώνεται στον χάρτη, από τον Βύρωνα και το Παγκράτι έως τα Πατήσια, τη Ν. Φιλαδέλφια και τα Άνω Λιόσια (Γ5), από το Χαλάνδρι και του Γκύζη έως την Καλλιθέα και την Πειραϊκή Χερσόνησο (Γ6Α), από το Θησείο και την Πέτρου Ράλλη έως το Κερατσίνι και το Πέραμα (Γ6Β), από το Χαϊδάρι και τη Λ. Καβάλας έως τη Νέα Σμύρνη και τον Άλιμο (Γ7) καθώς και αρκετές από τις περιοχές αυτές θα συνδέονται μεταξύ τους και από τη νέα κυκλική Γραμμή (Γ8).

· Με τα νέα οδικά έργα Αττικής που παρουσιάσαμε πρόσφατα καθώς και το τελευταίο έργο της επέκτασης από τη Ραφήνα προς την Εθνική οδό στις Αφίδνες (Ανατολική Περιφερειακή Πεντέλης) ολοκληρώνεται έτσι το απαραίτητο δίκτυο περιφερειακών οδικών αξόνων στην Αττική. Είναι προσωπική μου θέση ότι από εδώ και πέρα ό,τι χρήματα διατίθενται καθώς και τα έσοδα των αυτοκινητοδρόμων αυτών θα πρέπει όλα να πηγαίνουν στις επεκτάσεις του Μετρό.

· Αποθαρρύνεται η χρησιμοποίηση των ΙΧ επιβατικών αυτοκινήτων στις μετακινήσεις προς περιοχές με χρήσης υπερτοπικής σημασίας, στο κέντρο της Αθήνας, στο κέντρο των σημαντικότερων αστικών Δήμων και στις περιοχές με σημαντική πυκνότητα πληθυσμού. Αυτό επιτυγχάνεται με τη μεγάλη βελτίωση της προσπελασιμότητας με Μέσα Μαζικής Μεταφοράς, την οργάνωση συστήματος περιφερειακών αυτοκινητοδρόμων για την παράκαμψη των περιοχών αυτών, αλλά και με αναπλάσεις, πεζοδρομήσεις και μέτρα διαχείρισης της κυκλοφορίας και της στάθμευσης. 

· Προωθείται η βελτίωση της διασύνδεσης των διάφορων Μέσων Μεταφοράς, ιδίως η στάθμευση–μετεπιβίβαση στους περιφερειακούς σταθμούς των Μέσων Σταθερής Τροχιάς και η σύνδεσή τους με τις λεωφορειακές γραμμές.

· Προωθούνται έργα πεζοδρομήσεων και αναπλάσεων για την υποστήριξη της χρήσης εναλλακτικών και ήπιων μέσων μετακίνησης, όπως το ποδήλατο και η πεζή μετακίνηση. 

· Επίσης, οι μετακινήσεις περιορίζονται, μέσω της ενίσχυσης των λειτουργιών και εξυπηρετήσεων των τοπικών κέντρων, για τη διευκόλυνση των κατοίκων στην κάλυψη των καθημερινών και άμεσων αναγκών τους. 

Έβδομος άξονας. Προωθούμε νέες μορφές χωρικής οργάνωσης, που προάγουν τη συνεργασία και τη συμμετοχή.

· Προωθούνται κοινές στρατηγικές χωρικής οργάνωσης, σε επίπεδο ευρύτερο από αυτό του Δήμου.

· Παρέχεται από κοινού δυνατότητα εκπόνησης σχεδίων και προγραμμάτων για συγκεκριμένους τομείς και περιοχές ειδικού ενδιαφέροντος, όπως ο παράκτιος χώρος.

· Παρέχεται η δυνατότητα οικιοθελούς κινητοποίησης ομάδων Δήμων για τη συντονισμένη αξιοποίηση των αναπτυξιακών τους δυνατοτήτων.

· Η εφαρμογή του ΡΣΑ υπόκειται σε διαδικασία τακτικής διαβούλευσης με τους αρμόδιους Φορείς, αλλά και τους κατοίκους της Περιφέρειας Αττικής. Η ευθύνη για τη διεξαγωγή αυτής της διαδικασίας ανατίθεται σε Ειδικό Όργανο, στο οποίο θα συμμετάσχουν ο Δημόσιος, Ιδιωτικός και Παραγωγικός Τομέας, όπως περιγράφεται στο άρθρο 38 του Σχεδίου Νόμου.

Το σημαντικότερο, ίσως, για την πρακτική εφαρμογή του Ρυθμιστικού Σχεδίου είναι ότι μελετήθηκε και συντάχθηκε το Επιχειρησιακό Πρόγραμμα που αποτελεί το συντονιστικό πλαίσιο όλων των προγραμμάτων που πραγματοποιούνται από όλους τους φορείς στην περιφέρεια Αττικής, σύμφωνα και με τις νέες πρακτικές για Μητροπολιτικό Σχεδιασμό στον ευρωπαϊκό χώρο. Το πρόγραμμα αυτό ανατέθηκε το 2005, ολοκληρώθηκε και συνοδεύει το νέο Ρυθμιστικό Σχέδιο ως το βασικό εργαλείο εφαρμογής του. (Χάρτης: «Επιχειρησιακό Πρόγραμμα»)

Θέλω να τονίσω με έμφαση ότι με δεδομένα όλα τα παραπάνω καθώς και ότι τα όρια της Περιφέρειας Αττικής ταυτίζονται πλέον με τα όρια του Ρυθμιστικού Σχεδίου Αθήνας-Αττικής, το νέο ΡΣΑ θα αποτελέσει ταυτόχρονα και το Περιφερειακό Πλαίσιο Χωροταξικού Σχεδιασμού και Αειφόρου Ανάπτυξης της Αττικής. 

Σε όλη τη διαδικασία υπήρχε συνεχής συνεργασία με την Περιφέρεια Αττικής ενώ  ελήφθησαν υπόψη τα Αναπτυξιακά Προγράμματα των Νομαρχιών της περιφέρειας, τα οποία απεστάλησαν στον Οργανισμό Αθήνας.

Κλείνοντας, θα ήθελα να κάνω μία σύντομη αναφορά στη διαδικασία που ακολουθήθηκε για την κατάρτιση του νέου Ρυθμιστικού που σήμερα παρουσιάζουμε. 

Όπως είπα εξαρχής, η εκπόνηση του νέου Ρυθμιστικού, βασίσθηκε κατ’ αρχήν στην αξιολόγηση της εφαρμογής του παλιού Ρυθμιστικού και στις εκτιμώμενες προοπτικές ανάπτυξης της Μητρόπολης της Αθήνας. 

Το 2004 παραλάβαμε μια συνοπτική αρχική πρόταση και ορισμένες μελέτες. Η επιστημονική στήριξη της νέας πρότασης που παρουσιάζουμε, έγινε από ένα μεγάλο αριθμό ειδικών μελετών και επιστημονικών ερευνών που εκπονήθηκαν από ειδικευμένα μελετητικά γραφεία, ερευνητικά κέντρα και τα Πανεπιστημιακά Ιδρύματα της χώρας. Λαμβάνοντας υπ’ όψιν όλα αυτά, καταρτίσαμε την πρόταση που σήμερα θέτουμε σε διαβούλευση. Μια πρόταση ολοκληρωμένη, η οποία δεν περιορίζεται σε γενικές συνοπτικές κατευθύνσεις αλλά εξειδικεύει αναλυτικά όλα τα χωρικά και τομεακά θέματα που απασχολούν την Περιφέρεια Αττικής. Έτσι, διασφαλίζεται με τον καλύτερο τρόπο η εφαρμογή του.

Στη σύνταξη της παρούσας πρότασης συνέβαλε ιδιαίτερα η συνεργασία, από το 2005, του Οργανισμού Αθήνας με 40 Μητροπόλεις του δικτύου Μητροπολιτικών περιοχών της Ευρώπης, ώστε ο Μητροπολιτικός – Στρατηγικός Σχεδιασμός της Αθήνας να είναι σε πλήρη αρμονία με τις κατευθύνσεις της Ευρωπαϊκής Ένωσης για τον Σχεδιασμό των Ευρωπαϊκών Μητροπόλεων. 

Το νέο Ρυθμιστικό Σχέδιο, όπως και το Επιχειρησιακό Πρόγραμμα στο οποίο αναφέρθηκα παραπάνω, είναι απόλυτα εναρμονισμένο με τις κατευθύνσεις του Εθνικού Χωροταξικού Σχεδίου και των Ειδικών Χωροταξικών, όπως επίσης με το ΕΣΠΑ, τα Εθνικά Στρατηγικά Σχέδια Αγροτικής Ανάπτυξης και Ανθρώπινου Δυναμικού, τα Επιχειρησιακά Προγράμματα της νέας προγραμματικής περιόδου (2007-2013), καθώς και το Σχέδιο Ανάπτυξης του Κοινοτικού Χώρου (ΣΑΚΧ).

Εκπονήθηκε και η Στρατηγική Μελέτη Περιβαλλοντικών Επιπτώσεων (ΣΜΠΕ) για το νέο Ρυθμιστικό Σχέδιο της Αθήνας, η οποία θα αποτελέσει αντικείμενο διαβούλευσης μαζί με το Ρυθμιστικό Σχέδιο.

Θα μπορούσαμε να παρουσιάσουμε και να δώσουμε σε διαβούλευση το νέο ΡΣΑ εδώ και ένα χρόνο. Όμως, ήταν αναγκαίο να συντονιστεί με όλα τα παραπάνω προγράμματα, αλλά και να ολοκληρωθεί το Επιχειρησιακό Πρόγραμμα εφαρμογής του.

Θέλω ειλικρινώς και από τα βάθη της καρδιάς μου να συγχαρώ και να ευχαριστήσω όλα τα στελέχη του Οργανισμού Ρυθμιστικού Σχεδίου Αθήνας και τους μελετητές και ερευνητές που εργάσθηκαν και ιδιαιτέρως την Πρόεδρο του Οργανισμού Ρυθμιστικού Σχεδίου Αθήνας, κυρία Καίτη Συκιανάκη, και τον Γενικό Γραμματέα του Υπουργείου, κύριο Μπαλτά και βεβαίως τον πολύ καλό συνεργάτη μου κ. Καλογιάννη.

Η κατάρτιση του νέου Ρυθμιστικού και του Επιχειρησιακού του προγράμματος, έγινε σε συνεργασία με συναρμόδια Υπουργεία και φορείς. Τώρα, θα δοθεί σε ευρεία και μακρά διαβούλευση με τους πολίτες, όπως και με τα συναρμόδια Υπουργεία, τους φορείς Αυτοδιοίκησης και δημόσιους φορείς. Θα κωδικοποιηθούν και θα μελετηθούν οι απόψεις και προτάσεις που θα εκτεθούν και στη συνέχεια όπως τελικά διαμορφωθεί θα το φέρουμε στη Βουλή για να ψηφιστεί.

Η διαβούλευση θα διαρκέσει μέχρι 15 Σεπτεμβρίου και θα πραγματοποιηθούν ημερίδες κυρίως με την συμμετοχή της Τοπικής Αυτοδιοίκησης. Υπολογίζεται ότι στα μέσα Νοεμβρίου θα κατατεθεί στη Βουλή για συζήτηση.

Πιστεύω ειλικρινά, ότι με το Νέο Ρυθμιστικό Σχέδιο μπορούμε να είμαστε αισιόδοξοι για το μέλλον της Αττικής. Βαδίζουμε πλέον  με ένα επίκαιρο Σχέδιο, που γεφυρώνει τη σημερινή κατάσταση με την επιθυμητή και δίνει το μήνυμα ότι η Αθήνα και ολόκληρη η Αττική μπορούν να γίνουν -και θα γίνουν- καλύτερες για τους κατοίκους τους.

